Maragall afirma que escola, habitatge i seguretat són la base del programa del PSC
El president del Partit dels Socialistes de Catalunya, Pasqual Maragall, ha explicat aquest matí, durant la III Conferència Nacional del PSC, que el programa dels socialistes catalans gira entorn de la "trilogia" basada en els termes "escola, habitatge i seguretat". En aquest sentit, Maragall ha assegurat que el programa de la formació socialista és "el programa social de Catalunya", aquell que es fixa en "la vida de cada dia, en les escoles, els barris, la salut i la feina".
El líder socialista ha assegurat que d'aquí a 43 dies Catalunya comptarà amb "el millor govern de tots els temps". "Perquè el formaran els millors homes i dones i perquè avui aprovarem el millor programa que el país ha tingut mai", ha afegit. Al llarg del seu discurs, Maragall ha explicat que la seva formació vetllarà per la seguretat als barris més castigats i per la dignitat de les escoles d'arreu de Catalunya. En aquest mateix sentit, el líder socialista ha carregat contra el conseller en cap de la Generalitat assegurant que Artur Mas "no viu aquesta realitat i que no hi és", "ni té comunicació vital, directa, política ni humana amb aquests barris ni amb aquestes escoles". Maragall ha titllat Mas d'"elitista" i ha afegit que "no coneix la realitat de Catalunya". Pasqual Maragall ha assegurat que el programa del PSC és "el millor i més ben treballat", i que el que fa la dreta és "contraprogramar". El líder socialista també ha carregat contra Jordi Pujol titllant-lo de "president dimissionari que no ha marxat, però que tampoc no ha actuat com a president" i ha afegit que la dreta té "molts 'quartos' i molta barra, tanta barra que a Madrid i a Catalunya s'han inventat la figura del ministre candidat". Pel que fa al programa, el president del PSC ha dit que han elaborat un text amb dues branques: els sectors i els territoris. Pel que fa a aquest últim punt ha dit: "Hem anat construint un projecte propi de cada territori." Es tracta d'un fet "fonamental", segons Maragall. Respecte als sectors, ha assegurat que, el del PSC és el "programa social de Catalunya". Maragall ha fet aquestes declaracions en la intervenció inaugural de la tercera Conferència Nacional del PSC, durant la qual s'aprovarà el programa socialista, de més de 400 pàgines.